钦定古今图书集成/明伦汇编/人事典/第052卷 > 《尔雅》 > 《释诂》
## 钦定古今图书集成/明伦汇编/人事典/第052卷 > 《尔雅》 > 《释诂》

怡怿悦欣衎，喜愉豫恺康。“般”，乐也。

〈注〉皆见《诗》。〈疏〉皆谓喜乐。怡者，和乐也。《小雅·节南山》云：“既夷既怿。”怿者，悦乐也。《商颂·那篇》云：“亦不夷怿。”悦者，心乐也。《小雅·都人士》云：“我心不悦。”欣者，笑喜之乐也。《大雅·凫鹥》云：“旨酒欣欣。”《毛传》云：“欣欣然乐也。”衎者，饮食之乐也。《小雅·南有嘉鱼》云：“嘉宾式燕以衎。”喜者，《说文》云：“不言而悦也。”《小雅·彤弓》云：“中心喜之。”愉者，安闲之乐也。《唐风·山有枢》云：“他人是愉。”《毛传》云：“愉，乐也。”豫者，逸乐也。《小雅·白驹》云：“逸豫无期。”恺者，康乐也。《小雅·鱼藻》云：“岂乐饮酒。”康者，安乐也。《唐风·蟋蟀》云：“无以太康。”者，乐之久也。《小雅·鹿鸣》云：“和乐且湛。”又《卫风·氓篇》云：“无与士耽。”郑笺云：“耽，非礼之乐。般者，游乐也。”

恙、写、悝、盱、繇、惨、恤、罹，忧也。

〈注〉今人云：无恙，谓无忧也。写有忧者，思散写也。《诗》曰：“悠悠我悝，云何盱矣。”繇役以为忧愁也。〈疏〉皆谓忧愁也。恙者，《聘礼》云：“公问君，宾对公再拜。”郑注云：“拜其无恙。”郭云：“今人言无恙，谓无忧也。”写者，有忧者思散写也。《小雅·车舝》云：“我心写兮。”繇者，繇役亦

为忧愁。惨者，心忧也。恤者，《小雅·祈父》云：“胡转予于恤。” 罹者，《王风·兔爰》云：“逢此百罹。”